Nog 'n Peter Clarke opgeveil | Netwerk24
Peter Clarke se Dinge kannie so aangaan nie.
Aspire Art Auctions is tans die topverkoper van die geliefde Kaapse kunstenaar Peter Clarke se kunswerke wêreldwyd.
In Junie het die maatskappy 'n wêreldrekordprys op 'n veiling vir Peter Clarke se Lazy Day (1975) behaal, wat vir meer as R1,4 miljoen verkoop het. Dit volg op Aspire se eie vorige wêreldrekord vir een van die kunstenaar se gouache-werke, Tesselaarsdal, wat in November 2017 vir R932 176 verkoop is.
Aspire Art Auctions kondig met trots aan dat nog 'n besonderse werk deur Peter Clarke in die mark aangebied word. Die kunswerk getiteld Dinge kannie so aangaan nie is geskilder in 1976, kort nadat Clarke se gesin, ingevolge die vorige bedeling se Groepsgebiedewet, uit Simonstad gedwing is en na Ocean View verplaas is. In hierdie werk lewer Clarke subtiele kritiek op apartheid se brutale maatskaplik-ekonomiese effekte.
Die waarde van die werk word geskat op tussen R500 000 en R800 000. Dit sal op 28 Oktober in Johannesburg opgeveil word.